钦定古今图书集成/明伦汇编/氏族典/第129卷 > 陈奇瑜
## 钦定古今图书集成/明伦汇编/氏族典/第129卷 > 陈奇瑜

按《明外史陈奇瑜传》：“奇瑜，字玉铉，保德州人。万历四
十四年进士。除洛阳知县。天启二年，擢礼科给事中。
杨涟劾魏忠贤，奇瑜亦抗疏力诋。六年，由户科左给
事中出为陕西副使，寻迁右参政，分守南阳。崇祯改
元，加按察使，历陕西左、右布政使。五年，擢右佥都御
史，巡抚延绥，歼贼略尽，威名著关陜。明年，陕西贼尽”
入山西、河南，延蔓畿辅、湖广。乃擢奇瑜兵部右侍郎
兼右佥都御史，总督陕西、山西、河南、湖广、四川军务，
专办流贼。奇瑜檄诸将会兵分道杀贼。贼惧，悉遁入
兴安之车厢峡，诸渠魁李自成、张献忠咸在焉。峡四
山巉立，中亘四十里，易入难出。贼误入其中。山上居
民下石击，或投以炬火，且用石塞其“口，路绝无所得
食，困甚。是时官军蹙之，可尽歼。”自成等见势绌，用其
党顾君恩谋，以重宝贿奇瑜左右及诸将帅，伪请降。
奇瑜无大计，遽许之。先后籍三万六千馀人，悉劳遣
归农，每百人，以安抚官护之。贼本无降意，既出栈道，
遂不受约束，尽杀安抚官五十馀人，攻掠州县，关中
大震。巡按御史傅永淳以闻。帝怒，下诏切责。奇瑜亦
悔失计，委罪他人以自解。给事中顾国宝劾奇瑜误
封疆，诏解任候勘。御史傅永淳复劾奇瑜“解陇州围，
报首功不实。”诏除名，锦衣官逮讯，罪当死。有庇之者，
九年六月谪戍边。初，奇瑜官南阳，唐王杀其世子，欲
并废世子子聿键。赖奇瑜力，聿键得为世孙。后聿键
自立于闽，召奇瑜为东阁大学士；道远，未闻命，卒于
家。